উপনির্বাচনে ভোটের চিত্র তুলে ধরে যা বললেন মির্জা আব্বাস
বিএনপির ছেড়ে দেওয়া ছয়টি সংসদীয় আসনে উপনির্বাচনের ভোটগ্রহণ শেষ হয়েছে। এ উপনির্বাচনের ভোটের চিত্র তুলে ধরেছেন বিএনপির স্থায়ী কমিটির সদস্য মির্জা আব্বাস।







বুধবার বিকালে রাজধানীর কমলাপুরে সিপাহী বীরশ্রেষ্ঠ মোস্তফা কামাল স্টেডিয়াম প্রাঙ্গণে ‘নীরব পদযাত্রা’ কর্মসূচির শেষ দিনের কর্মসূচির শুরুতে সংক্ষিপ্ত বক্তব্যে গণমাধ্যমে প্রচারিত উপনির্বাচনের চিত্র তুলে ধরেন তিনি।




মির্জা আব্বাস বলেন, ‘ব্রাহ্মণবাড়িয়াসহ বিভিন্ন জায়গায় আজ উপনির্বাচন হচ্ছে। সকাল থেকে ভোট কেন্দ্রে ভোটার নাই। এখন একটা খবর শুনলাম, একটা কেন্দ্রে কোনো ভোটার যাচ্ছেন না। পুলিশ নাকি মাইকিং করতেছে, ভোটার ডাকতেছে। আমি আমার জীবনে শুনি নাই ভাই এ রকম কথা… অর্থাৎ পুলিশ মাইকে ডাকছে, ভোট দিতে আসেন।’
এ সময় নেতাকর্মীরা ‘ভুয়া’ ‘ভুয়া’ বলে স্লোগান দিতে থাকেন।
মির্জা আব্বাস বলেন, ‘আমি আওয়ামী লীগকে বলে দিতে চাই, এই যে পদযাত্রা- এই পদযাত্রায় আপনার ভিত নড়বড়ে হয়ে যাবে, নড়বড়ে হয়ে গেছে। আওয়ামী লীগ কিন্তু পায়ের আওয়াজ পেয়ে গেছে। ওই যে কারা আসছে? এরা কারা? এরা গণতন্ত্র চায়, এরা ভোটের অধিকার চায়, এদেশের গণমানুষের অধিকার আদায় করতে চায়- এরা টের পেয়ে গেছে। আমি নেতাকর্মীদের মধ্যে যে আত্মবিশ্বাস দেখছি, আমি বিশ্বাস করি, এই সরকারের পতন ইনশাআল্লাহ অবশ্যই আমরা ঘটাব।’
আওয়ামী লীগের সমালোচনা করে তিনি বলেন, ‘আমরা যদি চিৎকার করি, আওয়ামী লীগ ভয় পায়, আমরা যদি নীবর থাকি, আওয়ামী লীগ ভয় পায়। আমরা নীরব পদযাত্রা করার কথা বলেছি। কিন্তু আওয়ামী লীগ বিএনপির পদযাত্রায় রাস্তায় প্রকম্পিত হচ্ছে তাতে তারা ভয় পেয়ে গেছে। একেকজন একেক রকম কথা বলছে। কেউ বলছে বিএনপির মরণযাত্রা, কেউ বলছে এটা, কেউ বলছে সেটা।’
‘আরে ভাই আমাদের পদযাত্রায় তোমাদের কী আসে যায়? যদি হ্যাঁ- এটা তাদের শবযাত্রা হয়ে থাকে তাহলে কিছু আসে যায়। ড. খন্দকার মোশাররফ হোসেন সাহেব বলছেন- এটা সরকারের বিদায়ের অগ্রিম শোভাযাত্রা, গয়েশ্বর চন্দ্র রায় একটা নাম দিয়েছেন। আমি আজকে বলছি- এই পদযাত্রা আওয়ামী লীগের শবযাত্রার পূর্ব অবস্থা। আমরা বলে দিচ্ছি, আপনাদের পতন শুরু হয়ে গেছে। এখন শুধু দেশের মানুষের সময়ের অপেক্ষা।’
বিদ্যুতের বারবার দাম বৃদ্ধির কঠোর সমালোচনা করেন মির্জা আব্বাস। তিনি বলেন, ‘বিদ্যুৎ প্রতিমন্ত্রী বলছেন, মাসে মাসে বিদ্যুতের দাম সমন্বয় করা হবে। ভাবটা এরকম যে, এটা কারো একটা রাজত্ব, রাজার হুকুম মতো দেশ চলবে। আমরা বলতে চাই, এই গণপ্রজাতন্ত্রী বাংলাদেশ সরকারের হুকুম মতো চলবে, কারো রাজতন্ত্রে নয়।’
সংক্ষিপ্ত সমাবেশে মহানগর উত্তরের আহ্বায়ক আবদুস সালাম ও সদস্য সচিব রফিকুল আলম মজনু বক্তব্য দেন।
গণতন্ত্র পুনরুদ্ধারের ১০ দফা দাবিতে দুপুর আড়াইটায় ঢাকা মহানগর দক্ষিণের উদ্যোগে কমলাপুর সিপাহী বীরশ্রেষ্ঠ মোস্তফা কামাল স্টেডিয়াম প্রাঙ্গণ থেকে খিলগাঁও মোড় হয়ে মালিবাগ বাজার পর্যন্ত ৩ কিলোমিটার পথে দেড় ঘণ্টার ‘নীরব পদযাত্রা’ করেন বিএনপির নেতাকর্মীরা।
রাজধানীর গাবতলী-মিরপুরের ব্যস্ততম সড়কে পদযাত্রা উপলক্ষ্যে ব্যাপক মানুষের সমাগমে তীব্র যানজটের সৃষ্টি হয়।
বিএনপির পদযাত্রা উপলক্ষ্যে কমলাপুর স্টেডিয়াম-খিলগাঁও সড়কে ব্যাপক পুলিশ মোতায়েন করা হয়। চারদিনের এই পদযাত্রা কর্মসূচির প্রথম দিন গত শনিবার বাড্ডার সুবাস্তু টাওয়ার থেকে মালিবাগের আবুল হোটেল, সোমবার যাত্রাবাড়ী থেকে জুরাইন রেলগেট এবং মঙ্গলবার গাবতলী থেকে মিরপুর ১০ নম্বর গোল চত্বর পর্যন্ত পথযাত্রা করে বিএনপি।
এ পদযাত্রায় খিলগাঁও-মুগদা-শাহজাহানপুর-বাসাবো এলাকার নেতাকর্মী ছাড়াও মহিলা দল, যুব দল, স্বেচ্ছাসেবক দল, ছাত্রদলের কয়েক হাজার নেতাকর্মী অংশ নেন।
পদযাত্রায় বিএনপির হাবিবুর রহমান হাবিব, খায়রুল কবির খোকন, আবদুস সালাম আজাদ, মীর সরাফত আলী সপু, ডা. রফিকুল ইসলাম, সাইফুল আলম নিরব, রিয়াজ উদ্দিন নসু, মীর নেওয়াজ আলী, মহানগর উত্তরের কাজী আবুল বাশার, ইশরাক হোসেন, নবী উল্লাহ নবী, ইউনুস মৃধা, লিটন মাহমুদ, হাবিবুর রশীদ হাবিব, তানভীর আহমেদ রবিন, মহিলা দলের আফরোজা আব্বাস, রুমা আখতার, নার্গিস আখতার, যুব দলের মামুন হাসান, মোনায়েম মুন্না, স্বেচ্ছাসেবক দলের এসএস জিলানি, রাজিব আহসান, শ্রমিক দলের মোস্তাফিজুল করীম মজুমদার, সুমন ভুঁইয়া, তাঁতী দলের আবুল কালাম আজাদ, ছাত্রদলের কাজী রওনকুল ইসলাম শ্রাবণ, সাইফ মাহমুদ জুয়েল প্রমুখ নেতারা অংশ নেন।

বিএনপির ছেড়ে দেওয়া ছয়টি সংসদীয় আসনে উপনির্বাচনের ভোটগ্রহণ শেষ হয়েছে। এ উপনির্বাচনের ভোটের চিত্র তুলে ধরেছেন বিএনপির স্থায়ী কমিটির সদস্য মির্জা আব্বাস।